b"\n_START_ARTICLE_\nSanta Tecla la Vella\n_START_SECTION_\nDescripci\xc3\xb3\n_START_PARAGRAPH_\nCapella d\xe2\x80\x99una nau de planta rectangular, de 13,5 per 6 metres, dividida en dos trams sense absis i constru\xc3\xafda amb materials d\xe2\x80\x99una edificaci\xc3\xb3 anterior. El temple fou constru\xc3\xaft amb carreus de mitjanes dimensions en un estil rom\xc3\xa0nic i es va ubicar en el que avui \xc3\xa9s el jard\xc3\xad de l\xe2\x80\x99antic fossar de la catedral._NEWLINE_Interiorment presenta una coberta de creueria que sustenta els seus arcs sobre m\xc3\xa8nsules decorades amb motius vegetals, i el fons de la paret de llevant est\xc3\xa0 decorat amb dos arcs bessons de punt rod\xc3\xb3, amb motllura i sanefa escacada. Destaquen les interessants laudes funer\xc3\xa0ries g\xc3\xb2tiques, els seus escuts d\xe2\x80\x99identificaci\xc3\xb3 i el monument funerari de l\xe2\x80\x99arquebisbe Olivella._NEWLINE_La cap\xc3\xa7alera \xc3\xa9s recta com la de la capella de Sant Pau._NEWLINE_Exteriorment presenta una s\xc3\xa8rie de contraforts als angles que s\xe2\x80\x99adossen en diagonal, els quals estan decorats amb una columna i capitell adossats. _NEWLINE_La portalada es troba a la fa\xc3\xa7ana de ponent i s\xe2\x80\x99hi accedeix per tres graons. Aquesta porta \xc3\xa9s d\xe2\x80\x99arc rod\xc3\xb3 i est\xc3\xa0 sostinguda per impostes. Presenta, aix\xc3\xad mateix, un timp\xc3\xa0 de granet llis i queda emmarcada per dues fines columnes decoratives que sostenen una cornisa de dos bordons, dels quals el superior \xc3\xa9s escacat. Al damunt d\xe2\x80\x99aquest portal hi ha una finestra espitllada una mica apuntada._NEWLINE_Al mur de la dreta s\xe2\x80\x99hi va afegir una altra capella m\xc3\xa9s alta que la primera, que ocupa un espai igual a la meitat de la longitud de la construcci\xc3\xb3 inicial. A la teulada es va aixecar un petit campanar de cadireta._NEWLINE_Alguns historiadors han interpretat que es tracta d\xe2\x80\x99una construcci\xc3\xb3 d\xe2\x80\x99estil m\xc3\xa9s avan\xc3\xa7at que la documentada a la capella de Sant Pau, amb muntants i arcs motllurats m\xc3\xa9s complexes i finestres amb esqueixada bisellada que ens remunten al segle XIII._NEWLINE_En els murs i els arcs apareixen escuts atribu\xc3\xafts a l\xe2\x80\x99arquebisbe Pere d\xe2\x80\x99Urea, que situen l'ampliaci\xc3\xb3 del recinte entre el 1445 i el 1489. Les caracter\xc3\xadstiques de la coberta interior amb arc de creueria marquen el tipus de teulada exterior que es manifesta triangularment, convergint les aig\xc3\xbces de pluvials en les g\xc3\xa0rgoles que es situen sobre els contraforts._NEWLINE_Sobre les excavacions de Serra Vilar\xc3\xb3 als anys 1933-1934 s\xe2\x80\x99ha interpretat que aquesta capella estava afegida a la catedral antiga. Aquesta teoria no ha estat consensuada, ja que encara resten molts interrogants sobre el conjunt. Tot i aix\xc3\xad, la capella de Santa Tecla \xc3\xa9s una pe\xc3\xa7a clau per la interpretaci\xc3\xb3 de les campanyes de construcci\xc3\xb3 i bastiment d\xe2\x80\x99una de les catedrals m\xc3\xa9s importants dels regnes cristians peninsulars."